የደቡብ ክልል ምክር ቤት የ20 ካቢኔ አባላትን ሹመት አጸደቀ
የደቡብ ብሔሮች ብሔረሰቦችና ህዝቦች ክልል ምክር ቤት ዛሬ ባካሄደው አስቸኳይ ጉባኤ የሃያ ካበኔ አባላትን ሹመት አጸደቀ፡፡የክልሉ ርዕሰ መስተዳድር አቶ ደሴ ዳልኬ ለምክር ቤቱ ጉባኤ በማቅረብ ከተሾሙት መካከል ዘጠኙ አዲስ ተሿሚዎች ናቸው፡፡ከእነዚህም ሰባቱ በከፍተኛ ትምህርት ተቋማት የሚያስተምሩና በምርምር ማዕከላት በተመራማሪነት የሰሩ መሆናቸውን ነው የተመለከተው ፡፡ሹመቱን ለምክር ቤቱ ያቀረቡት የክልሉ ርዕሰ መስተዳድር አቶ ደሴ ዳልኬ እንደገለጹት፤ የክልሉ መሪ ድርጅትና መንግስት ባለፉት 25 ዓመታት በክልሉ የተከናወኑ ተግባራትን በየደረጃው እየገመገሙ ይገኛል፡፡በግምገማው የተጀመረው የልማትና የህዳሴ ጉዞ እንዲሁም የስርዓቱ ስጋት ናቸው የተባሉ አደጋዎችን መለየት እንደተቻለና የማስተካከያ እርምጃ እየተወሰደ መሆኑንም ርዕሰ መስተዳድሩ ገልጸዋል፡፡ለህዝቡ በተገባው ቃል መሰረት ከተወሰደው እርምጃ ውስጥ በየደረጃው ያለውን አመራር የማጥራትና መልሶ የማደራጀት ስራ ዋነኛ በማድረግ ካቢኔው በአዲስ መልክ መዋቀሩን አስታውቀዋል፡፡ባለፉት ጊዜያት የክልሉን መንግስት አስፈጻሚ ተቋማትን በክላስተር በማደራጀት የሚያስተዳድሩ አካላትን በምክትል ርዕስ መስተዳድርነት ሲያስተባብሩ እንደቆየ አስታውሰው ይህ አደረጃጀት እንዲቀር መደረጉን ጠቁመዋል፡፡ርዕሰ መስተዳድሩ እንዳመለከቱት በክልሉ ህገመንግስት መሰረት አንድ ምክትል ርዕሰ መስተዳድር እንዲኖርና በተደራቢነት የሚሰጡትን ኃላፊነቶች እንዲወጣ የሚደረግ ይሆናል፡፡በተዋቀረው አዲስ ካቢኔ ውስጥ በተመደቡበት ስራ ውጤታማነታቸው ፣ታማኝነታቸውና ታታሪነታቸው ታይቶ ስድስቱ ባሉበት እንዲቀጥሉ አምስቱ ወደሌላ ሴክተር መሸጋሸጋቸውን ገልጸዋል፡፡በዚህም መሰረት1/ አቶ መለሰ አለሙ ምክትል ርዕሰ መስሰተዳድርና የፐብሊክ ሰርቪስና ሰው ሀብት ልማት ቢሮ ኃላፊ2/ አቶ ጥላሁን ከበደ የእርሻና ተፈጥሮ ሀብት ልማት ቢሮ ኃላፊ3/ አቶ ፈቃደስላሴ ቤዛ የቴክኒክና ሙያ ትምህርትና ስልጠና ቢሮ ኃላፊ4/አቶ ንጋቱ ዳንሳ የአርብቶ አደር ልማት ቢሮ ኃላፊ5/ወይዘሮ መሰረት መስቅሌ የክልሉ ወጣቶችና ስፖርት ቢሮ ኃላፊ6/ ኢንጅነር መሳፍንት አለማየሁ የኮንስትራክሽን ቢሮ ኃላፊ ሆነው ባሉበት እንዲቀጥሉ ተደርጓል፡፡እንዲሁም1/ አቶ ክፍሌ ገብረማሪያም የከተማ ልማትና ቤቶች ቢሮ ኃላፊ2/አቶ አድማሱ አንጎ ጸጥታና አስተዳደር ቢሮ ኃላፊ3/አቶ ሚሊዮን ማትያስ የትራንስፖርትና መንገድ ልማት ቢሮ ኃላፊ4/ አቶ ታምራት ዲላ የፋይናስና ኢኮኖሚ ልማት ቢሮ ኃላፊ5/ወይዘሮ ሂክማ ከይረዲን የሴቶችና ህጻናት ቢሮ ኃላፊ ሆነው በመሸጋሸግ የተመደቡ ናቸው፡፡አዲሶቹ ደግሞ1/ዶክተር አብርሀም አላና የጤና ቢሮ ኃላፊ2/ዶክተር እሸቱ ከበደ የትምህርት ቢሮ ኃላፊ3/ዶክተር ነጋሽ ዋጌሾ የውሀና መስኖ ቢሮ ኃላፊ4/ ዶክተር አክመል መሀመድ የባህልና ቱሪዝም ቢሮ ኃላፊ5/ዶክተር ሀቢብ ጀማል የእንስሳትና አሳ ሀብት ልማት ቢሮ ኃላፊ፡6/ዶክተር ጌትነት በጋሻው ንግድና ኢንደስትሪ ልማት ቢሮ ኃላፊ7/ ወይዘሪት ትዝታ ፈቃዱ የፍትህ ቢሮ ኃላፊ8/ አቶ ሰለሞን ኃይሉ የመንግስት ኮሚኒኬሽን ጉዳዮች ጽህፈት ቤት ኃላፊና9/አቶ ንጉሴ አስረስ የገቢዎች ባለስልጣን ኃላፊ በመሆን መሾማቸውን ኢዜአ ዘግቧል ፡፡